ལོ་ངོ་དུ་མའི་རིང་ལ་ཁོང་གི་ཁྲག་དང་རྔུལ་ཆུས་བཞེངས་པའི་བརྩམས་ཆོས་དེ་དག་གིས་ང་ཚོར་ནམ་ཡང་འཛད་མཐའ་མེད་པའི་སྒྱུ་རྩལ་གྱི་བྲོ་བ་ཟབ་མོ་ཞིག་སྟེར་ལ།དེ་ལས་ཁོང་གི་མི་ཚེའི་རིན་ཐང་དང་མཛེས་རིག་གི་ལྟ་བའང་མངོན་པར་མཚོན་འདུགཡིན་ན་ཡང་།མི་ཚེ་ཞིག་ཡིན་ན་ཟློས་གར་ཞིག་ཡིན་པས་ལས་སྐལ་གྱི་ལྷ་མོས་ཁོང་ལ་ཀུ་རེ་མི་བྱེད་པ་ག་ལ་སྲིད།ལྟོགས་སྐོམ་གྱིས་མནར་བའི་ང་བརྒྱད་ལོ་དང་།མཚོན་ཆ་རྩུབ་མོ་འབབ་པའི་གཅིག་རྡུང་གསུམ་རྒོལ་གྱི་ལོ།བཅོམ་བརླག་གི་རིག་གནས་གསར་བརྗེ་ཆེན་པོ་སོགས་ཀྱིས་ཁོང་གི་རིན་ཐང་བྲལ་བའི་བརྩམས་ཆོས་དེ་དག་ལ་ལྷ་འདྲེ་གདོན་བགེགས་ཀྱི་ཞ་མོ་བསྐོན་ཏེ་རྒྱང་ཕུད་དུ་བཏང་བར་མ་ཟད།ཁོང་གི་ལུས་སུའང་ལྡེབས་རིས་དང་གཙགས་དྲུབས་ཀྱི་རི་མོ་ལྟ་བུའི་རྨ་ཤུལ་མང་པོ་བཟོས།དེ་ལས་ཀྱང་ཡིད་སྐྱོ་བ་ཞིག་ལ་ཁོང་ལོ་ན་གཞོན་དུས་བཞེངས་པའི་ལྡེབས་རིས་དང་གཙགས་དྲུབས།དཀྱིལ་འཁོར།ཙ་ཀ་སོགས་བརྩམས་ཆོས་མི་ཉུང་བ་ཞིག་ཀྱང་བདག་དམ་མ་ཐུབ་པར་ང་ཚོ་དང་གཏན་ཡལ་དུ་གྱུར་མོད།སྐབས་དེར་བརྩམས་ཆོས་དེ་དག་མཐོང་མྱོང་མཁན་རྣམས་ཀྱིས་ལྷ་རིས་པར་ཁས་འཆེས་པ་ཕལ་གྱིས་སྒྲུན་དུ་མེད་པར་བཤད་པ་ཡང་ང་ཚོས་རློམ་སེམས་སྐྱེ་ཆོག་པ་ཞིག་ཡིན།